Жалба, подадена на 9 февруари 2023 г. — Supermac’s/EUIPO ― McDonald’s International Property (BIG MAC)
(Дело T-58/23)
Език на жалбата: английски
Страни
Жалбоподател: Supermac’s (Holdings) Ltd (Голуей, Ирландия) (представители: V. von Bomhard и J. Fuhrmann, lawyers)
Ответник: Служба на Европейския съюз за интелектуална собственост (EUIPO)
Друга страна в производството пред апелативния състав: McDonald’s International Property Co. Ltd (Чикаго, Илинойс, Съединени американски щати)
Данни за производството пред EUIPO
Притежател на спорната марка: другата страна в производството пред апелативния състав
Спорна марка: словна марка на Европейския съюз „BIG MAC“ — регистрация на марка на Европейския съюз № 62 638
Производство пред EUIPO: производство по отмяна
Обжалвано решение: решение на четвърти апелативен състав на EUIPO от 14 декември 2022 г. по преписка R 543/2019-4
Искания
Жалбоподателят моли Общия съд:
да отмени точка 1 от диспозитива на обжалваното решение в частта относно:
− „храни, приготвени от месни и птичи продукти, сандвичи с месо, сандвичи с пилешко месо“ по смисъла на клас 29 от ревизираната и изменената Ницска спогодба относно международната класификация на стоките и услугите за регистрация на марки от 15 юни 1957 г.,
− „сандвичи за ядене, сандвичи с пилешко месо“ по смисъла на клас 30,
− „услуги, които се предоставят или са свързани с дейности на ресторанти и на други заведения или обекти за предлагане на храни и напитки за консумация на място, за закупуване без напускане на превозното средство („драйв-ин“) и за вкъщи“ по смисъла на клас 42.
да измени обжалваното решение в смисъл, че жалбата на McDonald’s се отхвърля за всички стоки и услуги, с изключение на „сандвичи с месо“ по смисъла на клас 30,
да осъди EUIPO, а ако McDonald’s встъпи — McDonald’s International Property Company, Ltd. да плати съдебните разноски.
Изложено основание
Нарушение на член 51, параграф 1, буква а) от Регламент (ЕО) № 207/2009 на Съвета.
____________